Euroopan talous- ja sosiaalikomitean lausunto aiheesta "Ehdotus neuvoston asetus tupakanlehtien jäsenvaltiokohtaisten palkkioiden ja takuukynnysten vahvistamisesta lajikeryhmittäin satovuosiksi 2002, 2003 ja 2004 sekä asetuksen (ETY) N:o 2075/92 muuttamisesta"

(2002/C 94/05)

Neuvosto päätti 7. joulukuuta 2001 Euroopan yhteisön perustamissopimuksen 36 ja 37 artiklan nojalla pyytää talous- ja sosiaalikomitean lausunnon edellä mainitusta ehdotuksesta.

Euroopan talous- ja sosiaalikomitean työvaliokunta antoi 27. marraskuuta 2001 asian valmistelun "maatalous, maaseudun kehittäminen, ympäristö" -jaoston tehtäväksi.

Asian kiireellisyyden vuoksi ETSK:n täysistunto nimitti 20. ja 21. helmikuuta 2002 pitämässään 388. täysistunnossa (helmikuun 20. päivän kokouksessa) yleisesittelijäksi Nikolaos Lioliosin ja hyväksyi seuraavan lausunnon äänin 55 ääntä puolesta, 34 vastaan, ja 3 pidättyi äänestämästä.

1. Johdanto

1.1. Tehdessään väliarviota tupakka-alan yhteisen markkinajärjestelyn säännöksistä komissio on laatinut ja antanut neuvoston käsiteltäväksi asetusluonnoksen, johon sisältyvät seuraavat ehdotukset:

1.1.1. Satovuonna 2002 palkkiot säilytetään kaikkien lajikeryhmien osalta viime vuoden tasolla. Poikkeuksena on lajikeryhmä V, jonka osalta palkkioita vähennetään 10 prosenttia.

1.1.2. Satovuonna 2003 palkkioita vähennetään kaikkien lajikeryhmien osalta 1 prosentti. Vuonna 2004 kaikkia palkkioita vähennetään 3 prosenttia, koska tupakka-alan rahastoon pidätettävää määrää suurennetaan.

1.1.3. Eräiden lajikkeiden osalta lisätukien maksua jatketaan, koska tuotantokustannukset tuotantomaissa ovat nousseet.

1.1.4. Takuukynnyksiä (kiintiöitä) vähennetään kaikkien lajikeryhmien ja erityisesti lajikeryhmien I, II, III ja V osalta. Tilanne näyttää tiivistettynä seuraavalta:

>TAULUKON PAIKKA>

1.1.5. Nykyisen järjestelmän mukaan jäsenvaltioilla on mahdollisuus, edellyttäen että ne ilmoittavat siitä ajoissa komissiolle, soveltaa tarjouskilpailujärjestelmää kaikkiin viljelysopimuksiin (kaikkiin lajikeryhmiin). Muutetulla asetuksella annettaisiin jäsenvaltioille mahdollisuus soveltaa viljelysopimuksiin tarjouskilpailujärjestelmää yksinomaan tiettyjen lajikeryhmien osalta.

1.1.6. Ehdotuksen mukaan kansallinen kiintiövaranto poistetaan. Kiintiövarantoon oli siirretty 0,5-2 prosenttia kaikista kiintiöistä, ja tarkoituksena oli uudelleenjaon avulla varmistaa uusien tai jo vakiintuneiden tupakanviljelytilojen elinkelpoisuus.

1.1.7. Tupakka-alan rahaston toiminta-alaa ja rahoitusta ehdotetaan muutettaviksi ja rahaston varoja aiotaan lisätä huomattavasti (rahastoon pidätettävä määrä nostetaan kahteen prosenttiin tupakalle myönnettävästä palkkiosta satovuonna 2002, kolmeen prosenttiin satovuonna 2003 ja viiteen prosenttiin satovuonna 2004). Maataloustutkimuksen ala poistetaan ja korvataan aloitteilla ja toimilla, joiden tavoitteena on kehittää vaihtoehtoisia tulolähteitä ja korvaavaa taloudellista toimintaa tupakanviljelijöille. Samalla lisätään yleisölle suunnattuja tiedotus- ja valistuskampanjoita, joissa kerrotaan tupakkatuotteiden haitallisista vaikutuksista terveyteen.

1.2. Ehdotetun asetuksen budjettivaikutukset ovat 61,4 miljoonaa EUR. Summaan vaikuttavat palkkioiden ja kiintiöiden vähennykset. Jakauma on seuraavanlainen:

1.2.1. Yhteisön talousarviossa säästetään 31,4 miljoonaa EUR. Säästö syntyy lajikeryhmän V palkkioiden vähentämisestä 10 prosentilla sekä takuukynnysten (kiintiöiden) alentamisesta kaikkien lajikeryhmien osalta.

1.2.2. Yhteisön tupakka-alan rahaston varat lisääntyvät 30 miljoonalla eurolla kaksivuotiskauden 2002-2004 aikana (10 miljoonaa EUR vuonna 2003 ja 20 miljoonaa EUR vuonna 2004), kun rahastoon pidätettävän osuuden määrää lisätään kaikkien lajikeryhmien palkkioiden osalta (yksi prosentti satovuonna 2003 ja kolme prosenttia satovuonna 2004).

2. Yleistä

2.1. Komission tiedonannossa "Kestävä kehitys Euroopassa paremman maailman vuoksi: Kestävää kehitystä koskeva Euroopan unionin strategia"(1) ehdotetaan, että EU:n maataloustukia muutetaan niin, että niillä edistetään terveellisiä, korkeatasoisia tuotteita ja menetelmiä pikemmin kuin määrää.

2.2. Komissio toteaa tämän huomioon ottaen ehdotuksessaan tupakanlehtien palkkioiden ja takuukynnysten vahvistamisesta, että vuonna 2002 tehtävän tupakkajärjestelmän arvioinnin jälkeen järjestelmää tulee mukauttaa.

2.3. ETSK ottaa huomioon tämän yleissuuntauksen, mutta huomauttaa, että lopullinen arviointi ja kanta tulee ilmaista kun komissio esittää oman arvionsa sekä ehdotuksensa raakatupakan markkinajärjestelystä.

2.4. Koska tupakka-alalla on huomattava alueellinen merkitys epäsuotuisilla alueilla ja koska se työllistää etupäässä pienviljelyksessä toimivia, on erityisen tärkeää, että komissio aloittaa jo nyt kaikin tavoin vaihtoehtojen kehittämisen

2.5. ETSK panee merkille, että yhteisön tupakka-alan rahaston vuodesta 1996 käytettävissä olleita varoja ei ole toistaiseksi käytetty laajasti.

2.6. ETSK huomauttaa, että kokemukset kymmenien tuhansien lajikeryhmään V kuuluvia lajeja viljelleiden tuottajien vapaaehtoisesta alalta poistumisesta vuosina 1993-1994 ovat kielteisiä. Suurin osa heistä on jäänyt työttömäksi Euroopan unionilta saadun kolmivuotisen tuen (korvauksen) loputtua. Vain harvat ovat onnistuneet vaihtamaan ammattia ja siirtymään toisille aloille, ja alueilla, joilla ohjelmaa on toteutettu, vallitsee taloudellinen kaaos ja rappio.

2.7. ETSK pitää asetuksessa ehdotettuja kiintiöiden leikkauksia liiallisina etenkin lajikeryhmien I ja II osalta, joihin kuuluvat lajit ovat kaupallisesti kysytyimpien joukossa. Päätelmä: eurooppalaiset tupakantuottajat ovat toteuttaneet viime vuosina teknisiä ja agronomisia parannuksia sopeuttaakseen tuotannon markkinoiden vaatimuksiin. Tupakanlehtien nykyinen markkinatilanne ei sitä paitsi edellytä takuukynnysten minkäänlaista alentamista.

2.8. ETSK mielestä myös ehdotettu palkkioiden alentaminen 10 %:lla lajikeryhmään V kuuluvien lajien osalta on liiallinen, sillä tällä tavalla mahdollisesti vaarannetaan näitä lajeja koskevat rakennemuutosohjelmat, joita toteutetaan jäsenvaltioissa menestyksellisesti tuottajien vapaaehtoisen osallistumisen pohjalta.

2.9. ETSK pitää myönteisinä viljelysopimuksiin sovellettavaan tarjouskilpailujärjestelmään ja kansalliseen kiintiövarantoon ehdotettuja muutoksia ja uskoo muutosten helpottavan kyseisten järjestelmien tehokasta toimintaa sekä yksinkertaistavan hallintoa ja muodollisuuksia. Yhteisön ja tiettyjen jäsenvaltioiden säännösten nykyistä parempaa yhdenmukaistamista ajatellen olisi säädettävä, että tietyissä maissa osuuskunnille säädettyä "viljelyä ja tuotannon toimitusta koskevaa sopimusta" pidetään yhdenmukaisena yhteisön voimassa olevissa säännöksissä mainitun "viljelysopimuksen" kanssa (asetuksen (EY) N:o 2848/98 artikla 9).

2.10. Koska yhteisön tupakka-alan rahasto muodostuu tuottajille maksettavista palkkioista pidätettävästä määrästä, kyseisen määrän lisääminen johtaa kaikissa tapauksissa palkkioiden vastaavaan vähentymiseen. Käsiteltävänä olevaa asetusehdotusta on ehdottomasti syytä harkita tarkoin, sillä siihen sisältyy palkkioiden huomattava pudotus. TSK uskoo, että asetuksessa ehdotettu yhteisön tupakka-alan rahastoon pidätettävän määrän nostaminen ennen kuin on tehty kyseisen rahaston toimintaa koskeva arviointi, varsinkin varainkäytön ja tutkimustyön tuloksellisuuden osalta, ei vaikuta lailliselta eikä korrektilta.

2.11. Lopuksi ETSK haluaa mainita Euroopan parlamentin samaa asiaa koskevassa mietintöluonnoksessa(2) ottaman kannan komission ehdotuksen johdanto-osan 5 kappaleeseen: "Tässä komission ehdottamaan tekstiin sisältyvässä johdanto-osan kappaleessa päätetään erittäin konsultatiivisen asiakirjan perusteella ennalta tulevasta tupakkajärjestelmästä tehtävien päätösten lopullinen tulos. Lisäksi tämä tehdään ottamatta huomioon kahta tekijää. Ensinnäkään Göteborgin Eurooppa-neuvosto ei koskaan hyväksynyt tiedonantoa vaan kehotti vain neuvostoa tarkastelemaan komission tiedonantoon sisältyviä ehdotuksia strategian toteuttamiseksi. Toiseksi itse tiedonantoon sisältyy sellaisia aloja koskevia säännöksiä, joihin mukautusprosessi voi suoraan vaikuttaa, kuten tupakka-ala. Tämän vuoksi tiedonannosta ei voi eristää yhtä kohtaa johdanto-osan 5 kappaleen mukaisesti tuntematta muita säännöksiä ja ehdotuksia. Lisäksi on otettava huomioon, että keskustelu tupakkaa koskevasta yhteisestä markkinajärjestelystä on yhä avoinna odoteltaessa tutkimusten tuloksia, jotka komissio on luvannut esittää vuonna 2002."

2.11.1. Edellä mainituista syistä ETSK katsoo, että mikä tahansa äkillinen muutos alalla on ennenaikainen ja voi johtaa arvaamattomiin sosiaalisiin ja taloudellisiin seurauksiin. Ennen kuin on saatu alaa koskeva tutkimus (tämän odotetaan tapahtuvan vuoden 2002 loppuun mennessä) ja siihen on asianmukaisesti perehdytty, ehdotuksen johdanto-osan 5 kappaleen kaltaiset kommentit ovat ristiriidassa komission aikaisempien kantojen kanssa. Tästä syystä sekä myös johdonmukaisuuden vuoksi, ETSK:n mielestä asetusehdotuksen johdanto-osan kappale 5 on poistettava.

3. Erityistä

3.1. ETSK kiinnittää huomiota komission ehdotuksen erittäin myöhäiseen antamisajankohtaan, sillä lopulliset päätökset tehdään näin mahdollisesti vasta, kun viljelyyn liittyvät työt on jo aloitettu. Tilanne haittaa viljelijöiden ja jalostajien työtä ja häiritsee voimakkaasti markkinoiden toimintaa.

3.2. Edellä mainituista syistä ETSK kehottaa komissiota

a) jatkamaan nykyistä tupakka-alan järjestelmää ja asetuksen 660/1999(3) soveltamista myös seuraavien kolmen vuoden aikana (vuosina 2002-2004) sekä säilyttämään palkkiot ja takuukynnykset (kiintiöt) nykyisellä tasollaan kaikkien lajikeryhmien osalta. Joka tapauksessa ETSK suosittaa komissiolle, että muutokset tulisivat voimaan vasta vuonna 2003. Vuonna 2002 on ETSK:n mielestä sovellettava edellisen vuoden (vuoden 2001) järjestelmää.

b) säilyttämään palkkioista yhteisön tupakka-alan rahastoon pidätettävän määrän entisellä tasollaan, kahdessa prosentissa, koko kolmivuotisjakson ajan (vuosina 2002-2004), neuvoston asetuksen 1636/1998(4) mukaisesti. Komitea kehottaa myös säilyttämään maataloustutkimuksen niiden toimien joukossa, joita rahoitetaan kyseisen rahaston varoista.

3.3. ETSK kannattaa komission aloitetta, jonka mukaan jäsenvaltioiden toimintasuunnitelmia voitaisiin rahoittaa yhteisön tupakka-alan rahaston varoista. Väliarvion perusteella ja ennen rahaston varsinaisen arvioinnin suorittamista komitea pitää kuitenkin tarpeettomana ehdotettua rahastoon pidätettävien määrien nostamista. Tällä välin ja siihen asti kun rahastoon tähän mennessä kertyneet varat on käytetty tehokkaasti ja turvattu näin yhteisön tupakka-alan rahaston toiminta, komitea katsoo, että on syytä lopettaa pidätykset tupakantuottajien palkkioista rahastoa varten.

Bryssel 20. helmikuuta 2002.

Euroopan talous- ja sosiaalikomitean

puheenjohtaja

Göke Frerichs

(1) KOM(2001) 264 lopullinen.

(2) PE 307.209, 9. tammikuuta 2002, tarkistus 1:n perustelut, s. 5-6 (esittelijä: Cunha).

(3) Neuvoston asetus (EY) N:o 660/1999, annettu 22 päivänä maaliskuuta 1999, asetuksen (ETY) N:o 2075/92 muuttamisesta ja tupakanlehtien jäsenvaltiokohtaisten palkkioiden ja takuukynnysten vahvistamisesta lajikeryhmittäin satovuosien 1999, 2000 ja 2001 osalta. EYVL L 83, 27.3.1999, s. 10-14.

(4) Neuvoston asetus (EY) N:o 1636/98, annettu 20. päivänä heinäkuuta 1998, raakatupakka-alan yhteisestä markkinajärjestelystä annetun asetuksen (ETY) N:o 2075/92 muuttamisesta. EYVL L 210, 28.7.1998, s. 23-27.

LIITE

talous- ja sosiaalikomitean lausuntoon

(työjärjestyksen 47 artikla)

Seuraavat muutosehdotukset, jotka saivat yli neljänneksen annetuista äänistä, hylättiin käsittelyn aikana:

Muutetaan koko lausuntoluonnos kuulumaan seuraavasti: "1. Johdanto

1.1. Komission ehdotus vastaa täysin aiemmin annettua tiedonantoa aiheesta 'Kestävä kehitys Euroopassa paremman maailman vuoksi: Kestävää kehitystä koskeva Euroopan unionin strategia'(1). Komissio ehdottaa, että tupakanviljelyyn myönnettävät tuet lopetetaan vähitellen ja samalla toteutetaan toimenpiteitä, joilla autetaan tupakankasvattajia ja tupakantuotantoon osallistuvia työntekijöitä löytämään muita tuloja ja muuta taloudellista toimintaa.

1.2. Ehdotuksessa todetaan, että on tehty raakatupakka-alan yhteistä markkinajärjestelyä koskeva tutkimus niiden vaikutusten arvioimiseksi, joita yhteisön sääntelyllä on raakatupakka-alalla.

1.3. Ehdotus sisältää yhteisön tasolla toteutettavia toimenpiteitä, joilla pyritään rajoittamaan kansanterveydelle aiheutuvia riskejä ja ohjaamaan yhteisen maatalouspolitiikan perusteella maksettavia tukia niin, että niillä edistetään terveellisiä tuotteita ja korkeatasoisia menetelmiä pikemmin kuin määrää.

2. Yleistä

ETSK on tyytyväinen tupakanlehtien palkkioita ja takuukynnyksiä koskevaan komission asetusehdotukseen ja kannattaa sekä ehdotusta ilmoittaa jo nyt aikomuksesta lopettaa tupakan saama tuki vähitellen että komission konkreettisia ehdotuksia muuttaa nykyistä asetusta (ETY) N:o 2075/92."

Perustelu

Komission ehdotus on asiallinen ja vastaa täysin asiakirjaa "Kestävä kehitys Euroopassa". Lausuntoluonnos on näiden periaatteiden vastainen. Ehdotan, että TSK kannattaa komission ehdotusta.

Äänestystulos

Jaa-ääniä: 44, ei-ääniä: 55, tyhjiä: 3.

(1) KOM(2001) 264 lopullinen